DA Den Europæiske Unions Tidende CE 84/24

(2004/C 84 E/0027)

SKRIFTLIG FORESPØRGSEL E-2455/03

af Erik Meijer (GUE/NGL) til Kommissionen

(23. juli 2003)

Om: Eurostat: »Cashflow-revision« og undersøgelse af forholdet mellem pris og ydelse som supplerende foranstaltninger for at fastslå tingenes gang og forebygge en gentagelse

1. Finder den interne revisionstjenestes undersøgelse af Eurostat, som henhører under Kommissionens ansvar, vedrørende tilfælde af bedrageri sted i stedet for den uafhængige OLAF-undersøgelse, eller vil denne første undersøgelse blive afsluttet som oprindeligt planlagt? Hvad er forskellen mellem den interne revisionstjenestes bebudede undersøgelse og OLAF-undersøgelsen? Hvorvidt vil disse to eventuelt supplere hinanden?

2. Vil den interne revisionstjenestes undersøgelse være underlagt begrænsninger? Vil den omfatte en undersøgelse af forholdet mellem pris og ydelse eller ikke? Hvad vil eventuelt ikke blive medtaget i undersøgelsen? Vil Kommissionen stille alle de oplysninger til rådighed for Europa-Parlamentet, der opnås som følge af denne undersøgelse?

3. Vil en »cashflow-revision« som foreslået af den tidligere regnskabschef, Marta Andreasen, som blev forkastet af generaldirektør Mingasson, ikke langt tidligere have afsløret, at der var tale om skjulte konti? Foretages der nu en sådan revision?

4. Har de personer, som undersøges, regelmæssigt aflagt besøg i deres kontorer siden deres forflyttelse, eller er det muligt, at de har destrueret eller fjernet dokumenter siden deres forflyttelse, fordi de ikke er blevet nægtet adgang til Eurostats bygninger? Hvorfor havde de fortsat fri adgang, medens den tidligere regnskabschef blev nægtet adgang til Kommissionens bygninger? Er der nu grund til, at man hurtigt griber ind for eventuelt at undgå, at dokumenter forsvinder definitivt? Havde man ikke burdet gøre dette langt tidligere i betragtning af de informationer, som Kommissionen nu er i besiddelse af?

Svar afgivet på Kommissionens vegne af Pedro Solbes Mira

(30. september 2003)

Parlamentet opfordrede både i sin beslutning om bekæmpelse af svig og i sin beslutning om meddelelse af decharge for 2001 Kommissionen til at udarbejde en revisionsberetning om Eurostat. Den 11. juni 2003 pålagde Kommissionen den interne revisionstjeneste (IAS) at gennemgå en stikprøve af op mod 400 kontrakter og udbetalinger af tilskud, udvalgt efter en nærmere fastlagt procedure. Denne gennemgang skal på ingen måde erstatte den uafhængige undersøgelse, der er ved at blive gennemført af Det Europæiske Kontor for Bekæmpelse af Svig (OLAF). Som det fremgår af Kommissionens beslutning, skal nævnte gennemgang primært gøre det muligt at fastslå, hvorvidt de kontrakter, der er indgået mellem 1999 og 2002, var lovlige og i overensstemmelse med gældende regler. Gennemgangen har således ikke til formål at undersøge eventuelt svig, hvilket er OLAF's sagsområde. De to undersøgelser skal derfor supplere hinanden indbyrdes.

Kommissionens beslutning om at lade den interne revisionstjeneste gennemgå en stikprøve af kontrakter og udbetalinger af tilskud i stedet for at udføre en fuldstændig revision af Eurostats interne kontrol var dikteret af tidspres og begrænsede ressourcer. Forespurgt af den interne revisionstjeneste bekræftede Kommissionens næstformand, Neil Kinnock, at det ikke var udelukket, at gennemgangen ville omfatte kontrakternes gennemførelse og udbetalingerne af tilskud. Hvis den interne revisionstjenestes foreløbige gennemgang skulle give god grund til at undersøge opfyldelsen af kontrakter eller udbetalinger af tilskud, bør den interne revisor — i sin egenskab af koordinator af Kommissionens indsats vedrørende Eurostatundersøgelserne — tage stilling til dette spørgsmål i samråd med Kommissionens generalsekretær. På grund af begrænsede ressourcer og overholdelse af den interne revisionstjenestes frist for fuldførelse af opgaven vil det imidlertid ikke være muligt at gennemgå gennemførelsen af samtlige stikprøver af kontrakter/udbetalinger af tilskud.

Som det blev meddelt på Formandskonferencen i juli 2003, omhandler den interne revisionstjenestes første revisionsberetning både tildelingsprocedurerne og kontraktopfyldelsen.

En »cashflow-revision« indgår ikke i den gennemgang, den interne revisionstjeneste er ved at foretage; de skjulte konti var ikke blevet afsløret ved en sådan revision af budgetmidlerne.

Kommissionen har altid bestræbt sig på at sørge for, at det revisionsmateriale, der forespørges af Parlamentet, udarbejdes og forelægges til tiden.

Den 8. juli 2003 tog Kommissionen desuden som en forebyggende foranstaltning skridt til at sikre visse arkiver hos Eurostat.

Det ærede medlem henvises i øvrigt til svaret på den skriftlige forespørgsel E-2204/03 fra Gabriele Stauner (1).

(1) EUT C 33 E af 6.2.2004, s. 234.